text: Løb ud foran bil i Vejles natteliv
  08 maj 2016 kl. 05.02
  En 39-årig mand løb lørdag aften ud foran en bil og blev kørt ned på Dæmningen i Vejle, hvor byens natteliv foregår. 
  Det skaber ofte farlige situationer, når feststemte mennesker i weekenden krydser Dæmningen, der er den gennemgående færdselsåre gennem Vejle.
  På Dæmningen er nemlig også en stor del af Vejles natteliv samlet med restauranter og barer på begge sider af vejen.
  Lørdag aften ville en 39-årig mand fra Vejle kort efter kl. 23 gå fra en taxa og over på det modsatte fortov - men han overså en bil på vej mod nord med en 47-årig mand fra Silkeborg bag rattet og blev påkørt.
  - Den 39-årige slap utrolig heldigt med et kvæstet knæ. Det kunne have kostet ham livet, siger vagtchef Svend Pedersen hos Sydøstjyllands Politi til TV SYD.
  I følge politiet var bilisten ædru og slap fra ulykken uden fysiske skader - men han var noget chokeret.
  Der har været forslag om at lukke Dæmningen i Vejle for kørende trafik i aften- og nattetimerne i weekenderne for at undgå den farlige blanding af feststemte mennesker og biler - men det er aldrig blevet gennemført.
  